**BÉRLETI SZERZŐDÉS**

amely létrejött egyrészről a

**SZOVA Szombathelyi Vagyonhasznosító és Városgazdálkodási ZRt.**

Székhely: 9700 Szombathely, Welther Károly utca 4.

Nyilvántartó szerv: Szombathelyi Törvényszék Cégbírósága

Cégjegyzékszám: 18-10-100680

Adószám: 13980335-2-18

Statisztikai számjel: 13980335-6810-114-18

képviseletében eljár: Dr. Németh Gábor Vezérigazgató, mint **bérbeadó** (a továbbiakban: bérbeadó)

másrészről a

**Reményik Sándor Evangélikus Általános Iskola és Alapfokú Művészeti Iskola**

Székhely: **9700 Szombathely, Szent László király utca 7-11**

Adószám: 18897896-2-18

képviseletében eljár: Sátori Károly igazgató, mint **bérlő** (a továbbiakban: bérlő)

(a továbbiakban együttesen: szerződő felek) között, az alulírt napon és helyen, az alábbi feltételekkel a **Reményik Sándor Evangélikus Általános és Művészeti Iskola** elhelyezését biztosító, természetben a Szombathely, Szent László király utca 6. szám alatt található ingatlan 15. sz. jelű épület földszinti egy részének bérlete tárgyában

1. **A szerződés tárgya**
	1. Szerződő felek rögzítik, hogy a **Szombathely Megyei Jogú Város Önkormányzata** kizárólagos tulajdonában és a bérbeadó kezelésében van
		1. a Szombathely, 5487/28 helyrajzi számú természetben a 9700 Szombathely, Szent László király utca 6. szám alatt található ingatlannak a 15. sz. irodaépülete alábbi helyiségei (a továbbiakban a felsorolt helyiségek együttesen: bérlemény)

földszint 15-020 iroda 34,14 m2

 15-021 iroda 17,52 m2

 15-022 iroda 34,20 m2

 irodák összesen: 85,86 m2 ~ 86 m2

 15-004 piszoár 7,47 m2

 15-005 WC 1,27 m2

 15-006 WC 1,28 m2

 15-007 WC 1,28 m2

 15-008 ffi előtér 2,53 m2

 15-009 takarító helyiség 1,44 m2

 15-010 WC 1,27 m2

 15-011 WC 1,28 m2

 15-012 WC 1,28 m2

 15-013 női WC 7,47 m2

 15-014 női előtér 4,03 m2

 szociális helyiségek összesen: 30,6 m2 ~ 31 m2

 15-016 folyosó 25,12 m2

 15-023 folyosó 33,29 m2

 folyosó összesen: 58,41 m2 ~ 58 m2

* 1. Bérbeadó kijelenti, hogy a bérleményhez kapcsolódó bérbeadói jogokat kizárólagosan gyakorolja. Bérbeadó kezelői jogát a mellékelt megbízó levél, a bérlemény adatait pedig a mellékelt alaprajz igazolja.
	2. Bérbeadó bérbe adja, bérlő pedig bérbe veszi iskolai tantermek kialakítása céljára az 1.1. pont alatt meghatározott bérleményt.
	3. Az 1.1.1. pontban részletesen meghatározott bérleményt a bérlő egyedüli használóként jogosult használni az alábbi kiegészítésekkel:
		1. A folyosó az épület többi, bérlő által nem használt helyiségeinek megközelítésére is szolgál. Az épületben szolgálatot teljesítő vagyonőr is jogosult a férfi WC-t használni.
		2. Szerződő felek rögzítik, hogy a bérlemény több mint egy éve üresen álló, volt üzemi ingatlan iroda épületének földszinti részén található. Annak átalakítása, felújítása oly módon, hogy iskolai célú hasznosításra alkalmas legyen, megfeleljen a jogszabályban előírt munkavédelmi, tűzvédelmi, közegészségügyi feltételeknek, a bérlő feladata és felelőssége.
1. **A szerződés tartama, birtokbaadás**
	1. A Szerződő felek a jelen szerződést a birtokbaadás napjától számítva 5 év határozott időtartamra kötik. A bérbeadó a szerződést írásban, a bérlő részére megküldött írásbeli egyoldalú nyilatkozattal, a nyilatkozat bérlő képviselője általi kézhezvételét követő **legalább** 90 napos felmondási idővel, **június hónap utolsó napjára szólóan** felmondhatja, ha az ingatlan értékesítésre kerül és az ingatlan új tulajdonosa a bérleti jogviszonyt a bérlővel nem kívánja a továbbiakban fenntartani, ha a bérbeadó egyéb célra kívánja hasznosítani, vagy az ingatlan egyes részeinek hasznosítását a bérleti szerződés akadályozza, lényegesen nehezíti.
	2. A bérbeadó a bérleményt a bérleti szerződés aláírásától számított 8 napon belül köteles a bérlő részére birtokba adni. A birtokbaadás a bérleményben, a felek egyidejű jelenlétében átadás-átvételi jegyzőkönyv felvételével történik. Az átadás-átvételi jegyzőkönyv jelen szerződés elválaszthatatlan részét képezi.
	3. Szerződő felek megállapodnak abban, hogy bérbeadó a bérleményt a 2.2. pont szerinti időpontban, megtekintett állapotban adja a bérlőnek birtokba.
	4. A bérlő kifejezetten kijelenti: tudomással bír arról a tényről, hogy a jelen bérleti szerződés alapján a bérleti joga elsősorban az épület egyéb célú hasznosításáig illeti meg, ennek kockázatait megértette, és a bérleményben az 1.4.2. pont alapján általa végezhető beruházásokat azzal a kockázattal is kész és képes megvalósítani, hogy az általa eszközölt beruházások ellenértékére nem tarthat igényt, illetve – a tulajdonos ilyen tartalmú döntése esetén – a bérleti jogviszony időtartama rendkívül rövid is lehet.
2. **A bérleti díj, egyéb költségek és a bérleti díj teljesítésének módja**
	1. A bérlő a helyiség bérletéért havonta előre a bérbeadó által kiállított számla alapján **104.700,-Ft + ÁFA, azaz száznégyezer-hétszáz forint + ÁFA** összegű bérleti díjat köteles bérbeadó részére átutalás útján megfizetni. (irodák bérleti díja 700,-Ft/m2, kiszolgáló helyiségek bérleti díja 500,-Ft/m2 + ÁFA)
	2. A bérleti díjon felül fizetendő a víz- és csatornadíj, valamint az elektromos áram díja.
	3. A bérbeadó a számlát a tárgyhónap 15. napjáig köteles a bérlő részére megküldeni, aki az abban foglalt ellenértéket a számlán feltüntetett fizetési határidőig köteles a bérbeadó részére megfizetni.
	4. Szerződő felek megállapodnak abban, hogy fizetési késedelem esetén a bérlő a bérbeadó részére a Ptk. 6:155.§ (1) bekezdésében foglaltak szerinti késedelmi kamatot és a behajtási költségátalányról szóló 2016. IX. törvény szerint e jogcímen fizetendő díjat köteles megfizetni.
	5. A bérlő díjfizetési kötelezettsége a bérlemény birtokbaadásának napján kezdődik és a bérleti szerződés megszűnése esetén a visszaadás jegyzőkönyvbe foglalásának napjáig tart.
	6. Szerződő felek kijelentik, hogy a bérbeadó jogosult a bérleti díjat a tárgyévet követő év január 1. napjától számítottan legfeljebb évente egy alkalommal a tárgyévet megelőző évre vonatkozóan a KSH által közzétett fogyasztói árindex mértékének megfelelően megemelni.
	7. A 3.6. pontban foglalt bérleti díj változásról a bérbeadó köteles a bérlőt a tárgyév január havának 20. napjáig tájékoztatni.
	8. A bérlő a 3.7. pont szerinti tájékoztatás kézhezvételét követő 15 napon belül jogosult a bérlőhöz intézett írásbeli, indokolt kifogásával a bérleti díj változásának mértékét vitatni.
	9. A bérbeadó köteles a 3.8. pont szerinti kifogást a kézhezvételt követően 15 napon belül megvizsgálni, és e vizsgálat eredményét a bérlővel közölni.
	10. Amennyiben a bérbeadó bérleti díj változtatására irányuló igénye a 3.6. pont szerint megalapozott, abban az esetben a bérbeadó az általa a tárgyévet követő évre megállapított mértékű bérleti díjat jogosult a Bérlőnek számlázni, amelyet a bérlő köteles a 3. pontban foglaltak szerint megfizetni.
3. **A bérbeadó jogai és kötelezettségei**
	1. A bérbeadó szavatol azért, hogy a szerződés tartama alatt a bérlemény megfelel a jelen szerződés kikötéseinek.
	2. A bérbeadó szavatol azért, hogy harmadik személynek nincs olyan joga, amely a bérlőt a használatban korlátozza vagy megakadályozza, illetőleg azért, hogy a bérlemény bérbeadására jogosult.
	3. Az ingatlan területén, így a bérleményben is központi fűtési rendszer működik. A fűtési rendszer épületenként nem szabályozható. A bérbeadó – 5 0C alatti külső hőmérséklet esetén temperáló fűtést biztosít, mely kizárólag az épületgépészeti rendszerek elfagyása elleni védelmet biztosítja. Az oktatáshoz szükséges elektromos fűtési rendszer kiépítése és annak üzemeltetése a bérlő feladata.
	4. Bérbeadó elektromos áramot és vízellátást biztosít. A bérleményhez az elektromos áram és vízfogyasztás mérésének kiépítése nem, vagy csak aránytalanul nagy költségen lenne biztosítható, ezért az elhasznált mennyiséget arányosítással határozza meg.
	5. A bérlő tudomásul veszi, hogy a bérbeadó az ingatlanok gondos és rendeltetésszerű használatát, továbbá a bérlői kötelezettségek teljesítését – a bérlő szükségtelen zavarása nélkül – ellenőrizheti. A bérlő az ellenőrzést tűrni köteles, és annak során köteles a bérbeadó képviselőjével együttműködni.
4. **A bérlő jogai és kötelezettségei**
	1. Bérlő köteles a bérleményben az iskolai oktatás céljának megfelelő, rendeltetésszerű használatra alkalmas állapotot kialakítani, ennek keretében jogosult az egyes irodák közötti válaszfalak szükség szerinti elbontására vagy áthelyezésére, továbbá a villamos fűtési rendszer kiépítésére.
	2. A bérlő köteles az elektromos hálózat felülvizsgálatára, szükség szerinti javítására vagy felújítására. A megfelelőséget a bérlő érintésvédelmi jegyzőkönyvvel köteles biztosítani. Az elektromos hálózat üzemképességét bérbeadó nem tudja szavatolni.
	3. A bérlő köteles elvégezni a rendeltetésszerű használathoz szükséges minden egyéb felújítási munkálatot, így például a tisztasági festést, burkolatok, nyílászárók szükség szerinti javítását.
	4. A bérlő a bérleti szerződés ideje alatt köteles gondoskodni a szükség szerinti javítások elvégzéséről és a takarításról, a keletkezett hulladék elszállításáról.
	5. Bérlő köteles a tevékenységével összefüggésben felelősségbiztosítási szerződést kötni.
	6. A bérlő köteles a bérlemény állagmegóvásáról a szerződés hatálya alatt folyamatosan gondoskodni.
	7. A bérlő köteles gondoskodni a bérlemény tűzvédelmi, munkavédelmi és egészségügyi előírások szerint történő üzemeltetéséről.
	8. A bérbeadó felhívja a bérlő figyelmét arra, hogy a bérlő a bérlemény vagy annak egyes részei a fent részletezetteket meghaladó mértékű esetleges átalakítása vagy más építési, szerelési munka kapcsán köteles a bérbeadó írásbeli hozzájárulását beszerezni.
	9. A bérlőesetlegesráfordításainak, illetve azok időarányos részének pénzbeli megtérítésére a bérleti jogviszony megszűnésekor nem tarthat igényt, azokat jogalap nélküli gazdagodás címén sem követelheti. Az állagrongálás nélkül elbontható saját tulajdonú berendezéseket és felszereléseket a Bérlő jogosult elbontani, elszállítani. A bérlő a bérleti szerződés bármely okból történő megszűnése esetén cserehelyiségre nem tarthat igényt.
	10. A bérlemény értékét növelő valamennyi, a bérleménnyel tartósan egyesített, értékcsökkenés nélkül el nem távolítható dolog a bérbeadó tulajdonába kerül, függetlenül attól, hogy annak létesítéséhez a bérbeadó előzetesen vagy utólag hozzájárult-e.
	11. A bérlő kizárólagos felelőssége, hogy a bérleményt e jogviszony alapján használók az ingatlan többi részébe, udvarra biztonsági okokból ne jussanak be, arra a bérbeadó felelősséget vállalni nem tud. A bérlő kizárólagosan felelős az általa, alkalmazottai, a vele szerződő felek, valamint a bérleménybe belépő harmadik személyek által okozott minden olyan – a bérbeadó vagy harmadik személy vagyonában, a bérleményt e jogviszony alapján használók testi épségében bekövetkező – tényleges kárért, amely a tevékenységébe tartozó, a bérlemény birtoklásával, ellenőrzésével vagy felügyeletével kapcsolatos tevékenységére vagy mulasztására vezethető vissza, függetlenül attól, hogy a kár gondatlanság vagy szándékosság következménye.
	12. A bérlő a bérlemény esetleges hibáiról, hiányosságairól, a bekövetkezett káreseményről a tudomásszerzést követően haladéktalanul köteles tájékoztatni a bérbeadót.
	13. A bérlő tűrni köteles a bérbeadó kötelezettségi körébe tartozó hibák, hiányosságok bérbeadó általi elhárítását. Az intézkedések haladéktalan megtételének hiányából eredő többletkárokért a bérbeadó felel, kivéve, ha a bérlő az azokat megalapozó tényekről bérbeadót nem tájékoztatta.
	14. A bérlő köteles bérbeadó részére írásban megjelölni az(oka)t a személy(eke)t (név, lakcím, telefonszám), aki(ke)t rendkívüli esetben értesíteni szükséges. Szintén köteles a bérlő a bérlemény összes kulcsát lezárt és lebélyegzett borítékban leadni a bérbeadónak – esetleges rendkívüli esemény esetére.
	15. A bérlő a bérlemény egészének vagy egy részének bérleti jogát csak és kizárólag a bérbeadó előzetes – szerződésben meghatározott – írásbeli hozzájárulásával jogosult átruházni, elcserélni vagy albérletbe adni.
	16. Ha a bérlő a bérlemény egészét vagy egy részét a bérbeadó engedélyével más használatába adta, a használó magatartásáért mint sajátjáért felel.
	17. Ha a bérlő a helyiségek egészét vagy egy részét a bérbeadó engedélye nélkül engedi másnak használatra, felelős azokért a károkért is, amelyek ez nélkül nem következtek volna be.
5. **Biztosítás**
	1. A bérbeadó a bérleményre, valamint a járulékos helyiségekre és berendezésekre – a bérlő tulajdonát képező javak kivételével – épületbiztosítással rendelkezik. Bérlő tudomásul veszi, hogy a bérbeadó anyagi-kártérítési felelőssége az e biztosítási szerződésben rögzített helytállási kötelezettség mértékéig áll fenn és nem terjed ki a bérlő bérleményben elhelyezett, vagy oda bevitt vagyontárgyaira.
	2. A bérlő egyedül és kizárólagosan felelős saját vagyontárgyainak és berendezéseinek biztosításáért és köteles viselni ennek költségeit.
	3. A bérlő kötelezettséget vállal arra, hogy a tevékenységével összefüggésben bekövetkezhető károk megtérítésének fedezésére a jelen bérleti szerződés teljes hatálya alatt káreseményenként legalább 5 millió Ft, évente pedig legalább 50 millió Ft összegű fedezetet biztosító felelősségbiztosítással rendelkezik. A felelősségbiztosítási kötvény hiteles másolatát bérlő köteles a bérbeadó részére legkésőbb a jelen szerződés hatályba lépését követő 15 napon belül átadni.
	4. A bérlő bármikor jogosult a 6.3. pontban meghatározott felelősségbiztosítást módosítani vagy felmondani és egyidejűleg új biztosítást kötni azzal, hogy az újonnan megkötött vagy módosított biztosítás nem lehet alacsonyabb összegű, mint a jelen szerződésben meghatározott biztosítás. Az újonnan megkötött vagy módosított biztosítás kötvényének hiteles másolati példányát a bérlő köteles a korábbi biztosítás hatályának elvesztését megelőzően bérbeadó részére átadni.
6. **A szerződés módosítása, megszűnése**
	1. Jelen Szerződésben szabályozottakat csak írásban (papír alapú dokumentum), a Szerződő Felek cégszerű aláírásával lehet módosítani. Szóban, ráutaló magatartással vagy írásban, de a Szerződést aláíró képviselő személyektől eltérő képviseleti jogosultsággal rendelkező személyek által tett jognyilatkozat a Szerződés módosítására nem alkalmas.
	2. A jelen szerződés megszűnik:
		1. a 2.1. pontban meghatározott határozott időtartamok valamelyikének lejártával,
		2. az ingatlan megsemmisülésével,
		3. az arra jogosult felmondásával,
		4. azonnali hatályú felmondással,
		5. a Bérlő jogutód nélküli megszűnésével,
		6. ha a bérleti jogviszonyt a bíróság jogerős ítéletével megszüntette,
		7. ha a felek a szerződést közös megegyezéssel megszüntették.
	3. A bérbeadó a szerződést írásban, a bérlő részére megküldött írásbeli egyoldalú nyilatkozattal, a nyilatkozat Bérlő képviselője általi kézhezvételét követő 30 napos felmondási idővel felmondhatja, ha
		1. a bérlő a szerződésben vállalt vagy jogszabályban előírt egyéb lényeges kötelezettségét nem teljesíti,
		2. a bérlő vagy alkalmazottai a bérleményt vagy annak egyes részeit rongálják vagy a rendeltetésükkel ellentétesen használják.
	4. A bérlő a szerződést írásban, a bérbeadó részére megküldött írásbeli egyoldalú nyilatkozattal, a nyilatkozat Bérbeadó képviselője általi kézhezvételét követő 30 napos felmondási idővel felmondhatja.
	5. Szerződő felek rögzítik, hogy mind a bérbeadó, mind a bérlő a másik fél súlyos szerződésszegése esetén jogosult a jelen szerződést írásban, azonnali hatállyal felmondani.
	6. A bérlő részéről súlyos szerződésszegésnek minősül különösen, de nem kizárólagosan, ha
		1. a bérlő a bérleti díjat a fizetésre – felszólításban - megállapított időpontig nem fizeti meg,
		2. a bérlő a bérleményt oly módon rongálja meg, vagy oly módon használja rendeltetésellenes módon, hogy ezáltal a bérleményben vagy annak egy részében 100.000,- Ft-ot meghaladó mértékű kár keletkezik,
		3. a bérlő felfüggeszti a kifizetéseit, ellene adósságrendezési eljárást rendelnek el,
		4. a bérlő bármilyen módon megtéveszti a bérbeadót, vagy valótlan adatot szolgáltat és ez közvetlen vagy közvetett módon súlyosan káros hatással lehet a lényeges szerződéses kötelezettségek teljesítésére.
	7. A bérbeadó részéről súlyos szerződésszegésnek minősül különösen, ha
		1. a bérleményen harmadik személynek olyan joga van, amely a bérlő használatát akadályozza vagy korlátozza,
		2. a bérlőt a bérlemény használatában ismételten indokolatlanul zavarja, vagy a szerződésben meghatározott kötelezettségeit a bérlő ismételt felszólítására sem teljesíti.
	8. A bérlő a helyiségeket köteles a szerződés megszűnésének napján, azonnali hatályú felmondás esetén, az azonnali hatályú felmondás másik fél általi kézhezvételét követő 5 munkanapon belül a bérbeadó birtokába bocsátani.
	9. A szerződő felek megállapodnak abban, hogy a bérlő a bérleti szerződés bármely okból történő megszűnése esetén – eltérő megállapodás hiányában – a bérleményt üresen, tisztán, a birtokba-adáskori állapotnak megfelelő állapotban és műszaki tartalommal köteles visszaadni. A bérlemény bérbeadó részére történő, jegyzőkönyvben rögzített visszaadásának napjáig a bérleménnyel kapcsolatos közüzemi díjakat teljes egészében a bérlő köteles megfizetni.
7. **A felek együttműködése**
	1. A szerződő felek rögzítik, hogy jelen szerződés teljesítése során érdekeik kölcsönös figyelembe vétele mellett együttműködni kötelesek. Jogaikat jóhiszeműen gyakorolják, kötelezettségeiket a vonatkozó jogszabályok alapján teljesítik. A szerződésszerű teljesítésben egymást segítik, a szükséges információkat, dokumentumokat kellő terjedelemben és időben átadják egymásnak. A szerződésben foglaltak teljesítése idején folyamatosan tartják a kapcsolatot egymással, és azt dokumentálják. Minden, a szerződés megkötése után felmerülő, és a felektől független olyan körülményről, amely a szerződés teljesítését akadályozza, a felek kölcsönösen kötelesek egymást tájékoztatni.
	2. A szerződő felek között kapcsolattartók:

|  |
| --- |
| Bérbeadó részéről: |
| név: | Szakács Andrea |
| Értesítési cím | 9700 Szombathely, Welther K. u. 4.sz. |
| telefon | 94/522946 |
| fax | 94/522960 |
| e-mail | szakacs.andrea@szova.hu |
| Bérlő részéről: |
| név: |  |
| Értesítési cím |  |
| telefon |  |
| fax |  |
| e-mail |  |
|  |  |

* 1. A fent megnevezett kapcsolattartó személyének változásáról a Fél köteles a másik Felet haladék nélkül, ám legkésőbb öt (5) munkanapon belül értesíteni.
	2. Az egyik fél által a másik félnek küldött értesítéseket írásban, levélben, e-mail útján vagy telefaxon kell megküldeni az erre a célra meghatározott címre és írásban vissza kell igazolni.
	3. Az értesítés postai küldemény esetén a postai tértivevényen feltüntetett napon, faxon történt továbbítás esetén pedig a fax megküldését igazoló jelentésen feltüntetett időpontban tekinthető közöltnek.
	4. Az e-mail útján történő értesítés kizárólag abban az esetben minősül – az elküldés időpontjában – közöltnek, amennyiben az e-mail kézbesítését vagy elolvasását igazoló üzenet a küldő félhez visszaérkezik. Kézben és átvételi igazolás ellenében történő átadás esetén az átadás időpontjában tekintik közöltnek a Felek.
	5. A jelen pontban meghatározott képviseleti jogosultság nem terjed ki a Szerződés módosítására, illetve olyan utasítás átadás-átvételére, amely közvetlenül vagy közvetve a jelen Szerződés módosítását eredményezné.
	6. A Bérbeadó kijelenti, hogy jelen szerződés Bérbeadó részéről történő aláírására a 4/2009. nyilvántartási számú vezérigazgatói utasítás 2. számú mellékletében foglaltak alapján kerül sor.
1. **Záró rendelkezések**
	1. Jelen szerződés 4 eredeti példányban készült, melyből mindegyik példány eredetinek minősül.
	2. Jelen szerződésben foglalt bármely jog késedelmes érvényesítése, illetve érvényesítésének elmulasztása nem jelenti a jogok érvényesítéséről való lemondást, illetve valamely jog részleges vagy kizárólagos érvényesítése nem zárja ki a többi, illetve a fennmaradó jog érvényesítését.
	3. Szerződő felek rögzítik, hogy a jelen szerződés teljesítése során tudomásukra jutott adatokat üzleti titokként kötelesek kezelni, és azokat illetéktelenek részére semmilyen formában nem szolgáltatják ki. Jelen pontban foglalt kötelezettség megszegése esetén a másik fél jogosult a szerződést azonnal hatállyal felmondani, és a szerződésszegésből eredő kárának megtérítését követelni a szerződésszegővel szemben.
	4. A jelen szerződésben nem szabályozott kérdésekben a – magyar jog kollíziós szabályainak kivételével – magyar jog előírásait kell alkalmazni.
	5. A felek megállapodnak abban, hogy a köztük felmerülő esetleges vitákat tárgyalások útján igyekeznek megoldani. Ennek eredménytelensége esetén felek a köztük felmerülő jogviták esetére – a hatásköri szabályoktól függően – a Szombathelyi Járásbíróság, illetve a Szombathelyi Törvényszék illetékességét kötik ki.

Jelen Szerződést a Felek elolvasták, azt közösen értelmezték, és saját elhatározásukból, minden befolyástól mentesen, mint ügyleti akaratukkal mindenben megegyezőt, a képviselet szabályainak megtartásával saját kezűleg aláírták.

|  |  |
| --- | --- |
| **SZOVA Szombathelyi Vagyonhasznosító és Városgazdálkodási Zártkörűen Működő Részvénytársaság** | **Reményik Sándor Evangélikus Általános és Művészeti Iskola** |
| Aláírás:Képviseli: /:Lőkkös Judit:/ /:Gaál Attiláné:/ osztályvezető vezető társasházkezelőP.H. | Aláírás:Képviseli: /: Sátori Károly:/ igazgatóP.H. |
| *Bérbeadó* | *Bérlő* |
| […], 201... […] hó […]. napján | [...], 201…. […] hó […]. napján |